Etter at Harry forstår at Gulla stadig avslår hans invitasjoner om å være sammen med ham til fordel for Tommy Dings invitasjoner, begynner han å føle noen merkelige stikk av hat som han ikke helt forstår hvorfor oppstår. Under Snilehorns første time kjenner Harry en merkelig blomsteraktig lukt som kommer av en kjærlighetseliksir Snilehorn har laget, som skal fremkalle duftene hver enkelt liker best. Harry mener å huske at han har kjent lukten i Hiet, og senere kjenner han den samme lukten av Gulla. Til slutt skjønner han at han har følelser for henne, da Harry og Ronny støter på Gulla og Tommy mens de kysser en gang i november. Ronny blir rasende på grunn av at han er overbeskyttende overfor sin søster, men Harry blir grepet av en kraftig lyst til å forhekse Tommy om til en haug med gelé. Senere forsøker Harry å tvinge seg til å innrømme at hans følelser for Gulla kun er broderlige, men han må etterhvert innse at han er tiltrukket av Gulla med romantiske interesser, og han strever med en kraftig forelskelse for henne fra da av, der han veksler mellom å fantasere om henne og bekymre seg for hvordan Ronny vil reagere hvis han finner ut av forelskelsen.